CELEX: 32021D1137
Language: bg
Date: 2021-06-30 00:00:00
Title: Решение за изпълнение (ЕС) 2021/1137 на Комисията от 30 юни 2021 година относно искането за регистрация на европейската гражданска инициатива под наслов „Европейски екорейтинг (European EcoScore)“ съгласно Регламент (ЕС) 2019/788 на Европейския парламент и на Съвета (нотифицирано под номер C(2021) 4951) (само текстът на английски език е автентичен)

12.7.2021   
               
               
                  BG
               
               
                  Официален вестник на Европейския съюз
               
               
                  L 246/4
               
            
         РЕШЕНИЕ ЗА ИЗПЪЛНЕНИЕ (ЕС) 2021/1137 НА КОМИСИЯТА
         от 30 юни 2021 година
         относно искането за регистрация на европейската гражданска инициатива под наслов „Европейски екорейтинг (European EcoScore)“ съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2021) 4951)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 13 май 2021 г. на Комисията беше представено искане за регистрация на европейска гражданска инициатива, озаглавена „Европейски екорейтинг (European EcoScore)“.
                  
               
                     (2)
                  
                  
                     Целите на инициативата са формулирани по следния начин: „Ние сме гражданско движение на млади хора от цяла Европа, които искат да предприемат конкретни действия за нашата околна среда! С оглед на амбициите на Европейския зелен пакт и Парижкото споразумение призоваваме Европейската комисия да въведе надежден „европейски екорейтинг“. Това ще бъде етикет, който предоставя на европейските потребители прозрачна информация за въздействието върху околната среда на продуктите, произвеждани или продавани на пазара на Европейския съюз. Това задължително и ясно видимо означение върху опаковката ще дава проста и надеждна информация за въздействието на продукта върху околната среда според избраната буква („A“ = много екологосъобразен, а „F“ = много вреден за околната среда)“.
                  
               
                     (3)
                  
                  
                     В тази инициатива се посочват следните конкретни цели: „[1] да се даде възможност на европейските потребители да правят информиран избор, отчитащ въздействието на предлаганите продукти върху околната среда, въз основа на ясно и надеждно означение; [2] да се насърчат специалистите да намаляват въздействието на своите продукти върху околната среда, като същевременно се осигурява видимост за продуктите, които вече са екологосъобразни; [3] да се предложи единен етикет, основан на стандартно изчисление за цялата европейска територия, за да се избегне объркването на потребителите, изправени пред все повече различни екологични етикети“.
                  
               
                     (4)
                  
                  
                     Допълнителни подробности относно предмета, целите и контекста на предложената гражданска инициатива са изложени в приложение. Организаторите приветстват факта, че Съюзът вече предприема активни действия за борба с изменението на климата. Те твърдят, че е налице нарастващо търсене от страна на потребителите на ясна и прозрачна информация за продуктите, които купуват. Те се позовават на успеха на други подобни инициативи и етикети, с които се означава хранителната стойност на хранителните продукти или се информира за въздействието на продуктите върху околната среда. Тъй като това са предимно частни инициативи, организаторите смятат, че липсва хармонизация в подхода и прилагането в целия Съюз. Според тях предложеният етикет за европейски екорейтинг (EcoScore) следва да бъде задължителен, като предлага единно обозначение въз основа на един и същ процес на изчисление за целия Съюз. Определянето на методите за изчисление, които да се използват, следва да се основава на научни доказателства, а етикетът трябва да е лесно достъпен за потребителите (например баркод върху продукта, който може да бъде сканиран).
                  
               
                     (5)
                  
                  
                     Организаторите приканват Комисията да предложи законодателство, налагащо единен етикет за продуктите, произвеждани или продавани в ЕС, с който на гражданите на Съюза да се предоставя прозрачна информация относно въздействието на тези продукти върху околната среда.
                  
               
                     (6)
                  
                  
                     Това предложение може да се основава на член 114 или член 192 от Договора. Член 114 от Договора представлява правно основание за представяне от Комисията на предложения за мерки за сближаване на законовите, подзаконовите и административните разпоредби на държавите членки, отнасящи се до създаването и функционирането на вътрешния пазар. Член 192 от Договора представлява правно основание за предлагане от страна на Комисията на мерки за постигане на целите на политиката на Съюза в областта на околната среда, определени в член 191 от Договора, а именно опазване, защита и подобряване на качеството на околната среда; защита на здравето на хората; разумно и рационално използване на природните ресурси и насърчаване, на международно равнище, на мерки за справяне с регионални или световни проблеми на околната среда, и по-специално борбата с изменението на климата.
                  
               
                     (7)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (8)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципа на пропорционалност, ще бъдат изпълнени в този случай.
                  
               
                     (9)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (10)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (11)
                  
                  
                     Поради това инициативата, озаглавена „Европейски екорейтинг (European EcoScore)“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Европейски екорейтинг (European EcoScore)“, се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Европейски екорейтинг (European EcoScore)“, представлявана от г-н Antoine THILL и г-жа Elsa KRAEMER в качеството им на лица за контакт.
         
         
            Съставено в Брюксел на 30 юни 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.